Diari Oficial de la Generalitat Valenciana


Sumari del DOGV 4068, del 21-08-2001 (2001/7002)

ORDRE de 22 de juny de 2001, de la Conselleria d'Indústria i Comerç, per la qual es desplega el Decret 54/2001, de 13 de març, del Govern Valencià, pel qual es regula l'exercici de les funcions en matèria de vigilància del compliment de la legislació vigent sobre seguretat de productes, equips i instal·lacions industrials assignades als organismes de control en l'àmbit de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2001/06/22/(1)/dof/vci/html**

### Dades del document

Número de DOGV
:   4068

Data del DOGV
:   21-08-2001

Secció del DOGV
:   I. DISPOSICIONS GENERALS

Número del document
:   2001/7002


Data del document
:   22-06-2001

Organisme emissor
:   Conselleria d'Indústria i Comerç

Tipus de document
:   Ordre

Anàlisi jurídica

 Descriptors 

:   * seguretat del producte
    * edifici industrial
    * legislació
    * inspecció tècnica

ORDRE de 22 de juny de 2001, de la Conselleria d'Indústria i Comerç, per la qual es desplega el Decret 54/2001, de 13 de març, del Govern Valencià, pel qual es regula l'exercici de les funcions en matèria de vigilància del compliment de la legislació vigent sobre seguretat de productes, equips i instal·lacions industrials assignades als organismes de control en l'àmbit de la Comunitat Valenciana. [2001/7002]
  
Amb data 23 de març de 2001, es publicà en el Diari Oficial de la Generalitat Valenciana el Decret 54/2001, de 13 de març, del Govern Valencià, pel qual es regula l'exercici de les funcions en matèria de vigilància del compliment de la legislació vigent sobre seguretat de productes, equips i instal·lacions industrials assignades als organismes de control en l'àmbit de la Comunitat Valenciana.
  
Resulta necessari desenvolupar determinats procediments establits en el dit decret, especificar determinats requisits, i també establir la documentació que els organismes de control han de presentar juntament amb les sol·licituds i comunicacions que han de dirigir a la Conselleria d'Indústria i Comerç dins de l'exercici de les seues funcions.
  
Per tot això, i de conformitat amb el que s'ha establit en la disposició final primera del Decret 54/2001, de 13 de març, del Govern Valencià,
  
ORDENE
  
Article 1. Documentació que cal aportar amb la sol·licitud d'autorització
  
Les sol·licituds d'autorització com a organisme de control de les entitats acreditades que inicien la seua activitat o radiquen les seues instal·lacions a la Comunitat Valenciana a què fa referència l'article 6 del Decret 54/2001, de 13 de març, del Govern Valencià, hauran de dirigir-se a la Direcció General d'Indústria i Energia i podran presentar-se mitjançant qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Aquesta sol·licitud, degudament emplenada, anirà acompanyada de la següent documentació:
  
1. Declaració de l'estatut jurídic, propietat i fonts de finançament de l'entitat.
  
2. Estatuts o normes per les quals es regisca l'organisme.
  
3. Certificats i annexos tècnics d'acreditació per a l'activitat i els camps per a la qual se sol·licita autorització.
  
4. Còpia autenticada de la pòlissa d'assegurances establida de conformitat amb l'article 43.2.d) del Reial Decret 2.200/1995 de 28 de desembre.
  
5. Declaració que l'entitat, els seus socis, els directius i la resta del personal no estan sotmesos en les incompatibilitats que els siguen d'aplicació.
  
6. Nom i poders de representació del responsable de l'entitat en l'àmbit territorial d'aquesta Comunitat Autònoma.
  
7. Domicili de l'entitat i també de les oficines de què dispose a la Comunitat Valenciana, amb indicació d'adreça, telèfon, fax, correu electrònic, i també horari d'atenció al públic.
  
8. Relació del personal permanent amb residència en aquesta Comunitat, amb indicació de titulació professional i experiència en els camps en què sol·licita autorització.
  
9. Relació d'instal·lacions, mitjans materials i personal tècnic i/o administratiu disponible a la Comunitat Autònoma per a desenvolupar adequadament les activitats l'autorització de les quals se sol·licita. Per a cada camp d'actuació s'indicarà la relació de personal tècnic (nom, DNI, titulació, experiència professional), firma autoritzada i segell de l'organisme.
  
10. Per a l'autorització d'actuacions d'inspecció de la seguretat d'instal·lacions industrials, es justificarà la disponibilitat a la Comunitat Valenciana d'instal·lacions, mitjans materials i de personal tècnic i administratiu permanent amb residència a la Comunitat Valenciana, suficients per a atendre com a mínim el 5% de les instal·lacions corresponents, existents al seu territori, a través de memòria en la qual es valore motivadament aquesta suficiència en relació amb els protocols d'inspecció. Com a mínim haurà d'acreditar-se la disponibilitat d'una oficina permanent a cada província de la Comunitat Valenciana, atesa almenys en horari habitual de treball, amb telèfon, fax i els mitjans necessaris per a la gestió de registres, expedients i documentació dels controls que realitzen. De manera excepcional, la Direcció General d'Indústria i Energia podrà eximir del compliment d'aquest últim requisit quan per les característiques de l'activitat o l'escàs volum a la Comunitat Valenciana, cap organisme de control haja sol·licitat autorització o haja comunicat la seua voluntat d'actuar en el seu àmbit territorial en el corresponent camp reglamentari, i implantarà a aquest efecte els mencionats mitjans. Aquesta excepcionalitat es mantindrà mentre no hi haja un organisme de control que sol·licite autorització o comunique actuació amb compliment d'aquest requisit.
  
11. Procediments específics disponibles per al tractament de les reclamacions que es puguen rebre de clients o d'altres parts afectades per les seues activitats i per a mantenir un arxiu amb totes les reclamacions rebudes i actuacions adoptades respecte a aquestes.
  
12. Full emplenat de comunicació de dades al Registre d'Establiments Industrials.
  
13. Relació de les tarifes que aplicarà en cada una de les actuacions i desglossament per a cada una d'elles de les partides que componen el cost del servei.
  
14. Segell i precintes numerats.
  
Article 2. Documentació que cal aportar amb la notificació d'actuació
  
Els organismes de control que pretenguen actuar en l'àmbit de la Comunitat Valenciana hauran de notificar-ho a la Direcció General d'Indústria i Energia adjuntant la següent documentació:
  
1. Acreditació documental de l'autorització com a organisme de control en els camps per als quals notifica actuacions i fotocòpia de la publicació en el BOE.
  
2. Còpia autenticada del full de comunicació de dades i inscripció al Registre d'Establiments Industrials com a organisme de control.
  
3. Certificat i annexos tècnics de l'acreditació com a organisme de control (original o còpia autenticada).
  
4. Declaració que l'entitat, els seus socis, els directius i la resta del personal no estan sotmesos en les incompatibilitats que els siguen d'aplicació.
  
5. Nom i poder de representació del responsable de l'organisme de control a la Comunitat Valenciana.
  
6. Domicili de la central a la Comunitat Valenciana i també de les altres oficines existents en aquesta Comunitat, amb indicació en totes elles d'adreça, telèfon, fax, correu electrònic i horari d'atenció al públic.
  
7. Relació de camps reglamentats en els quals pretén actuar a la Comunitat Valenciana.
  
8. Relació d'instal·lacions, mitjans materials i personal tècnic i/o administratiu disponible a la Comunitat Valenciana per a desenvolupar adequadament les activitats l'autorització de les quals se sol·licita. Per a cada camp d'actuació s'indicarà la relació de personal tècnic (nom, DNI, titulació, experiència professional), firma autoritzada i segell de l'organisme.
  
9. En el cas de notificació d'actuacions d'inspecció de la seguretat d'instal·lacions industrials, es justificarà la disponibilitat a la Comunitat Valenciana d'instal·lacions, mitjans materials i de personal tècnic i administratiu suficients per a atendre com a mínim el 5% de les instal·lacions corresponents existents a la Comunitat Valenciana, a través de memòria en la qual es valore motivadament aquesta suficiència en relació amb els protocols d'inspecció. Com a mínim haurà d'acreditar-se la disponibilitat d'una oficina permanent en cada província de la Comunitat Valenciana, atesa almenys en horari habitual de treball, amb telèfon, fax i els mitjans necessaris per a la gestió de registres, expedients i documentació dels controls que realitzen. De manera excepcional la Direcció General d'Indústria i Energia podrà eximir del compliment d'aquest últim requisit quan per les característiques de l'activitat o l'escàs volum a la Comunitat Valenciana, cap organisme de control haja sol·licitat autorització o haja comunicat la seua voluntat d'actuar en el seu àmbit territorial en el corresponent camp reglamentari, i implantarà a aquest efecte els mencionats mitjans. Aquesta excepcionalitat es mantindrà mentre no hi haja un organisme de control que sol·licite autorització o comunique actuació amb compliment d'aquest requisit.
  
10. Relació de les tarifes que aplicarà en cada una de les actuacions, amb desglossament en cada una d'elles de les partides que componen el cost del servei.
  
11. Si l'autorització com a organisme de control va ser expedida per la Direcció General d'Indústria i Energia de la Comunitat Valenciana, només caldrà presentar per a l'inici de les activitats la documentació que no estiga en l'expedient d'autorització.
  
Article 3. Procediment per a la comunicació prèvia d'actuacions
  
Les actuacions que realitzaran els organismes de control es notificaran mitjançant comunicació dirigida al Servei Territorial corresponent o entitat a la qual es designe en la disposició reglamentària corresponent, amb una antelació mínima de quinze dies. No obstant això, per motius d'urgència podran notificar-se actuacions fins a tres dies abans de la seua realització, sempre que la comunicació es porte a cap mitjançant comunicació telemàtica, de la qual quede constància, al Servei Territorial competent. En aquesta es faran constar com a mínim les següents dades:
  
1. Identificació de l'actuació que es notifica.
  
2. Identificació del producte o la instal·lació objecte de l'actuació amb indicació del número de Registre Industrial, si és el cas, i adreça de la ubicació de la instal·lació.
  
3. Número d'inscripció registral de la instal·lació, si aquest és preceptiu.
  
4. Data i hora prevista de l'actuació.
  
Article 4. Procediment per a la comunicació de dades relatives al resultat d'actuacions
  
La comunicació del resultat d'actuacions prevista en els articles 11 i 12 del Decret 54/2001, de 13 de març, del Govern Valencià, es portarà a cap una vegada finalitzades aquestes amb resultat favorable, de manera immediata a la inspecció en cas d'adopció de mesures preventives especials, o una vegada transcorreguts els terminis indicats per a la correcció de deficiències després de la comprovació que l'esmena no s'ha produït, i en aquesta es faran constar com a mínim les següents dades:
  
1. Identificació de l'actuació que es notifica.
  
2. Identificació del producte o la instal·lació objecte de l'actuació, amb indicació del número de Registre Industrial, si és el cas, i adreça de la ubicació de la instal·lació.
  
3. Número d'inscripció registral de la instal·lació, si aquest és preceptiu.
  
 Favorable en 1a visita
  
Resultat de l'actuació Favorable en 2a visita (1)
  
 Desfavorable (2)
  
(1) En aquest cas s'adjuntaran les dades següents relatives a la 1a inspecció:
  
- Data en què es realitzà.
  
- Relació de defectes detectats.
  
(2) En aquest supòsit s'adjuntaran les dades següents relatives a la 1a inspecció:
  
- Data en què es realitzà.
  
- Relació de defectes detectats.
  
- Així mateix es ressenyaran, a banda, els defectes que s'hagen trobat en 2a visita d'inspecció.
  
Article 5. Forma de realitzar les comunicacions
  
Tant les dades de comunicació prèvia d'actuacions com les del resultat d'actuacions, es transmetran a la Conselleria d'Indústria i Comerç de forma telemàtica, i l'organisme de control es comprometrà a adaptar els seus sistemes d'informació als requeriments de la Conselleria, i també a instal·lar el programari i el maquinari necessaris per a una comunicació efectiva.
  
DISPOSICIÓ TRANSITÒRIA
  
Dins del termini de sis mesos que estableix la disposició transitòria del Decret 54/2001, de 13 de març, del Govern Valencià, els organismes de control que hagueren notificat la seua actuació a la Comunitat Valenciana, abans de la publicació del mencionat decret, hauran de presentar la documentació assenyalada en l'article 2 que no haguera sigut aportada amb la notificació.
  
DISPOSICIONS FINALS
  
Primera
  
Es faculta el director general d'Indústria i Energia per a dictar totes les resolucions que siguen necessàries per al desenvolupament i l'aplicació del que s'ha disposat en la present ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 22 de juny de 2001
  
El conseller d'Indústria i Comerç


Còpia Permalink ELI